
A binocularitás érésének összehasonlítása koraszülötteknél és érett újszülötteknél

Bevezetés: A vizuális kiváltott válasz (VEP) a látás fejlődésének követésére elterjedten alkalmazott elektrofiziológiai módszer. Ismert, hogy a sakktábla mintaváltásra adott VEP (mintaváltásos-VEP) primer válasz fő komponensének latenciaideje születéstől fokozatosan rövidül, mígnem 16. hétre eléri a felnőttekre jellemző 100 ms-os értéket. Ezen latencia-csökkenést az érett- és koraszülött populációban vizsgálva megfigyelhető, hogy az nem a posztnatális, hanem a fogantatástól eltelt, azaz posztkonceptuális kor függvénye. Az érést tehát a koraszülötteknél adódó idő előtti vizuális tapasztalat nem befolyásolja. Korábbi vizsgálatsorozatunkban egy kétszemes látás vizsgálatára alkalmas stimulus, a dinamikus random pont korrelogramm kiváltotta VEP (DRDC-VEP) segítségével igazoltuk, hogy a binocularitás érése viszont sokkal inkább tapasztalat-, mint pusztán a posztkonceptuális kortól függő folyamat. Megfigyeltük továbbá, hogy a binocularitás kialakulásának időpontjában a koraszülött és érett újszülötteknél DRDC-VEP-ek latenciája jelentősen eltér, és életkorfüggő latencia-csökkenés itt is jelen van. Jelen vizsgálatsorozatunk célja: megítélni, hogy a DRDC-VEP latencia csökkenése posztnatális -, vagy posztkonceptuális kor függő folyamat, ill., hogy a sakktábla- és a DRDC-VEP-ek latencia-változásai korrelálnak-e egymással.
Módszerek: Sakktábla- és DRDC-VEP-eket regisztráltunk 124 érett- és 79 koraszülött csecsemőnél ill. kisgyermeknél. A DRDC stimulust CRT monitor vörös és zöld csatornáján jelenítettük meg, csatorna-szétválasztáshoz vörös-zöld szűrőszemüveget használtunk. A VEP-eket T2kör–statisztikával értékeltük. A latencia-adatokra az életkor függvényében logaritmus függvényt illesztettünk; az illeszkedést reziduális analízissel vizsgáltuk.
Eredmények: Mind a DRDC-VEP, mind a sakktábla-VEP latencia-csökkenése erősebb korrelációt mutatott a posztkonceptuális, mint a posztnatális korral. Szintén korrelációt (R2= 0,5) igazoltunk a sakktábla- és a DRDC-VEP latenciák között.
Következtetés: Habár a binocularitás kialakulását vizuális inger felgyorsítja, jelen eredményeink azt sugallják, hogy a DRDC-VEP latencia csökkenése, a sakktábla-VEP-ekhez hasonlóan elsősorban posztkonceptuálus kor függő, ontogenetikailag programozott folyamat. Irodalmi ismereteink alapján, leginkább a myelinizációval hozható összefüggésbe. 



